अवैध विस्फोटक पदार्थ बरामद गरी नष्ट
सीमा क्षेत्रबाट अबैध रुपमा नेपाल भित्र्याइएको प्रतिबन्धित विस्फोटक पदार्थहरु प्रहरीले बरामद गरी नष्ट गरेको छ ।
नारद कोहारकपिलबस्तु, कात्तिक २८ गते । सीमा क्षेत्रबाट अवैध रुपमा नेपाल भित्र्याइएको प्रतिबन्धित विस्फोटक पदार्थहरु प्रहरीले बरामद गरी नष्ट गरेको छ । कपिलवस्तु प्रहरीले सीमाक्षेत्रमा रहेका पकडी, चाकरचौडा, कृष्णनगर मर्यादपुरलगायतको नाकामा एक हप्ताभित्र सवा नौ लाखभन्दा बढी पटका बरामद गरिएको हो । पटका भित्रिन नदिन प्रहरीले सीमाक्षेत्रमा कडाइ गरेको छ । जिल्ला प्रहरी कार्यालय कपिलवस्तु र मातहतका प्रहरी एकाइहरुले विगत एक सातादेखि विभिन्न ठाउँमा चेकजाँच गर्ने क्रममा बरामद गरिएको पटका नष्ट गरिएको प्रहरी उपरीक्षक नवरत्न पौडेलले बताउनुभयो । विभिन्न अप्रेशन, विभिन्न नाकामा चेकजाँचबाट सो पटका बरामद गरिएको उहाँले बताउनुभयो ।प्रहरीले बरामद गरेका विस्फोटक पदार्थहरु आतिसबाजी, रकेट बम, सुतरी बम, पटकालगायतका सामग्री स्थानीय जनप्रतिनिधि, जिल्ला प्रशासन कार्यालयका प्रतिनिधि, पत्रकारको रोहबरमा जिल्ला प्रहरी कार्यालय तौलिहवामा नष्ट गरिएको छ ।